Der er ikke de store problemer med at skaffe arbejdskraft i virksomhederne.

Sådan lyder det fra et stort flertal af 3F's tillidsvalgte, der ofte er med ved bordet, når der hyres i virksomhederne, skriver Fagbladet 3F.

Meldingen kommer trods gentagne advarsler om, at danske virksomheder har svært ved at finde nye ansatte.

Det er 3F, som i sidste måned har gennemført en spørgeundersøgelse blandt godt 1.000 tillidsrepræsentanter.

Otte ud af 10 siger, at de kan få den arbejdskraft, de skal bruge i virksomhederne, eventuelt nogle gange med lidt besvær. Kun 18 procent har udfordringer eller vanskeligt ved at skaffe arbejdskraft, vurderer tillidsrepræsentanterne.

Samtidig tyder svarene på, at mange tillidsvalgte mener, at virksomhederne godt selv kunne gøre mere for at tiltrække arbejdskraft, herunder kontakte fagforeningerne.

Bo Sandberg, cheføkonom i Dansk Byggeri, mener, at tallene i 3F-undersøgelsen "er nogenlunde indenfor skiven", når det gælder det samlede arbejdsmarked sammenlignet med andre tal om rekruttering.